RO Jurnalul Oficial al Uniunii Europene C 165/5

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 165/06)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„LIMONE DI SIRACUSA”

Nr. UE: IT-PGI-0105-01300 – 19.01.2015

DOP ( ) IGP ( X )

1. Grupul solicitant și interesul legitim

Consorzio di tutela del Limone di Siracusa IGP Adresă: C/o SOAT di Siracusa Via De Caprio 57-96100 Siracusa

Consorzio di tutela del Limone di Siracusa IGP este împuternicit să solicite modificări în conformitate cu articolul 13 alineatul (1) din Decretul Ministerului Politicilor Agricole, Alimentare și Forestiere nr. 12511 din 14 octombrie 2013.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

—

☐

—

☒

—

☐

—

☐

—

☒

—

☐

—

☒

—

☒

4. Tipul modificării (modificărilor)

—

☒

—

☐

5. Modificare (modificări)

Descrierea produsului

— Au fost eliminate datele referitoare la sfârșitul perioadei de recoltare pentru cele trei tipuri de fructe: Primofiore, Bianchetto sau Maiolino și Verdello. Această modificare este justificată de variațiile semnificative ale diferiților factori climatici și comerciali și permite recoltarea de fructe conforme cu dispozițiile caietului de sarcini chiar și după datele prevăzute în caietul de sarcini în vigoare.

— La articolul 2 din caietul de sarcini se introduce următorul alineat: „Fără a se aduce atingere cerințelor prevăzute pentru diferitele tipuri de fructe, fructele ale căror categorie, clasă de calibru, culoare a cojii, greutate și mărime sunt diferite față de cele ale tipurilor descrise mai sus pot fi utilizate doar pentru prelucrare și pot purta IGP «Limone di Siracusa». Astfel de fructe nu pot fi destinate consumatorilor finali.”

Modificarea permite producătorilor să satisfacă cererile tot mai mari de lămâi „Limone di Siracusa” IGP din partea industriei de prelucrare, în special din partea producătorilor de sucuri, înghețate și produse de patiserie. Industria de prelucrare privilegiază mai curând caracteristicile organoleptice ale fructelor decât pe cele comerciale, cum ar fi calibrul, culoarea cojii și categoriile extra și I; prin urmare, modificarea este efectuată pentru a satisface această cerere a pieței, permițând în același timp păstrarea caracteristicilor lămâilor „Limone di Siracusa” IGP pentru consumul în stare proaspătă destinate consumatorilor finali.

Metoda de obținere

Ultima propoziție de la articolul 6 din caietul de sarcini, „Producția maximă admisă de lămâi este fixată la 29 t/ha pentru întregul an de producție, cuprinzând fructele provenite din toate înfloririle.”,

se înlocuiește cu următorul text:

„Producția maximă admisă de lămâi pentru piața de fructe proaspete este fixată la 29 t/ha pentru întregul an de producție și include fructele provenite din toate înfloririle.”

Această propoziție clarifică faptul că producția maximă admisă se referă exclusiv la piața de fructe proaspete. Limita de mai sus nu poate include producția de lămâi „Limone di Siracusa” destinate industriei.

Operațiuni după recoltare, ambalare și etichetare

Se introduce următorul text: „Utilizarea cerurilor și a fungicidelor de sinteză după recoltare este interzisă.” Decizia de a interzice utilizarea cerurilor și a fungicidelor după recoltare corespunde noilor evoluții ale pieței.

Au fost definite reguli pentru ambalarea și etichetarea fructelor destinate prelucrării, în scopul de a se garanta trasabilitatea și originea produsului și de a se permite identificarea lămâilor „Limone di Siracusa” destinate industriei de prelucrare.

Logo

Producătorii au solicitat înlocuirea logoului produsului care figurează în prezent în caietul de sarcini cu un logo mai actual și care include mențiunea IGP. În comparație cu logoul utilizat în prezent, în care inscripția „Limone di Siracusa” ocupă doar o mică parte a întregului logo, ceea ce a cauzat deseori probleme de lizibilitate a inscripției, mai ales când tipărirea se făcea pe suprafețe mici, noul logo este mai adaptat din punct de vedere tehnic pentru a fi utilizat pentru orice tip de tipărire și de suport.

Prin urmare, logoul se înlocuiește

cu următorul logo:

Caietul de sarcini conține o descriere tehnică detaliată a caracteristicilor noului logo.

Actualizări legislative

Întrucât reglementările Uniunii privind etichetarea și prezentarea produselor alimentare destinate consumatorilor finali sunt actualizate în mod regulat, textul de la articolul 8 din caietul de sarcini:

„Pentru produsele preambalate, în sensul Directivei 79/112/CEE, trebuie să fie precizată masa netă, în plus față de informațiile prevăzute de standardele comune de calitate.”,

se modifică prin eliminarea referirii la Directiva 79/112/CEE, după cum urmează:

„Pentru produsele preambalate, în conformitate cu legislația Uniunii, se indică greutatea netă, în plus față de toate informațiile prevăzute de norme.”

DOCUMENT UNIC

„LIMONE DI SIRACUSA”

Nr. UE: IT-PGI-0105-01300 – 19.01.2015

DOP ( ) IGP ( X )

1. Denumirea

„Limone di Siracusa”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Indicația geografică protejată „Limone di Siracusa” este rezervată soiului „Femminello” și clonelor sale, aparținând speciei botanice Citrus lemon (L) Burm, cultivat pe plantații specializate pe teritoriul provinciei Siracusa definit la punctul 4 de mai jos.

Elementele care caracterizează tipurile de fructe, în funcție de perioada de recoltare, sunt enumerate în continuare.

„Primofiore”: sunt fructele recoltate începând de la 1 octombrie, având următoarele caracteristici:

culoarea cojii : de la verde deschis la galben-lămâie; forma : eliptică; calibrul : de la mediu la mare; greutatea fructelor : cel puțin 100 g; pulpa : de culoare verde deschis sau galben-lămâie; sucul : de culoare galben-lămâie; conținutul minim de suc filtrat : peste 34 % din greutate; gradul Brix al pulpei : peste 7; aciditatea : peste 6 %.

„Bianchetto” sau „Maiolino” (sau lămâia de primăvară): sunt fructele recoltate începând de la 15 aprilie, având următoarele caracteristici:

culoarea cojii : galben deschis; forma : eliptică sau ovală; calibrul : mare; greutatea fructelor : cel puțin 100 g; pulpa : de culoare galbenă; sucul : de culoare galben-lămâie; conținutul minim de suc filtrat : peste 30 % din greutate; gradul Brix al pulpei : peste 6,5; aciditatea : peste 5,5 %.

„Verdello” (sau lămâia de vară): sunt fructele recoltate începând de la 1 iulie, având următoarele caracteristici:

culoarea cojii : verde deschis; forma : eliptică-sferoidală; calibrul : mediu spre mare; greutatea fructelor : cel puțin 100 g; pulpa : de culoare galben-lămâie; sucul : de culoare galben-lămâie; conținutul minim de suc filtrat : peste 25 % din greutate; gradul Brix al pulpei : peste 6; aciditatea : peste 5,5 %.

Fructele care poartă indicația geografică protejată „Limone di Siracusa” trebuie să fie comercializate proaspete în categoriile „Extra” și „Prima” și să aibă doar calibrele 3, 4 sau 5.

Fără a se aduce atingere cerințelor prevăzute pentru diferitele tipuri de fructe, fructele ale căror categorie, clasă de calibru, culoare a cojii, greutate și mărime sunt diferite față de cele ale tipurilor descrise mai sus pot fi utilizate doar pentru prelucrare și pot purta IGP „Limone di Siracusa”. Astfel de fructe nu pot fi destinate consumatorilor finali.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele de producție a lămâilor „Limone di Siracusa” trebuie să aibă loc în aria geografică delimitată.

Recoltarea fructelor trebuie efectuată manual. Fructele trebuie desprinse cu ajutorul foarfecelor de recoltare, prin tăierea pedunculului.

Recoltarea se efectuează direct de pe plantă, conform metodelor tradiționale, într-un stadiu de dezvoltare a fructelor care să garanteze bunele calități organoleptice și estetice ale acestora.

Producția maximă admisă de lămâi pentru piața de fructe proaspete este fixată la 29 t/ha pentru întregul an de producție și include fructele provenite din toate înfloririle.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Utilizarea cerurilor și a fungicidelor de sinteză după recoltare este interzisă.

Materialele admise pentru ambalare sunt: cartonul, lemnul, plasticul. Este admisă utilizarea ambalajelor din plastic reciclabile, de închiriat. Ambalajele admise sunt: plase și pungi dotate cu o bandă de plastic atașată plasei.

3.6. Norme specifice privind etichetarea produsului la care se referă denumirea înregistrată

Trebuie obligatoriu indicate, cu caractere lizibile și vizibile, pe cel puțin una dintre laturile ambalajului, fie prin tipărire directă permanentă, fie printr-o etichetă integrată în ambalaj sau fixată foarte bine pe acesta: soiul, originea, categoria, calibrul, lotul. Toate fructele vândute în vrac trebuie etichetate individual.

Pe toate ambalajele trebuie să figureze logoul „Limone di Siracusa”.

Fructele destinate prelucrării nu pot fi vândute nici la bucată, nici preambalate. Acestea pot fi vândute în vrac, neetichetate, în ambalaje sau cutii pe care sunt precizate, cu caractere lizibile și vizibile, pe cel puțin una dintre laturile ambalajului, fie prin tipărire directă permanentă, fie printr-o etichetă integrată în ambalaj sau fixată foarte bine pe acesta: soiul, originea, categoria, calibrul, lotul. Fructele respective pot fi, de asemenea, încărcate în vrac direct în remorcile mijloacelor de transport specializate, cu condiția imperativă ca, în afară de lămâile „Limone di Siracusa”, să nu fie prezent niciun alt fruct; în acest caz, pe documentele de transport trebuie să fie înscrisă mențiunea „Limone di Siracusa IGP destinate transformării” și să fie precizate soiul, perioada de înflorire, categoria (categoriile), calibrul și lotul.

Este interzisă adăugarea oricărui calificativ sau a oricărei mențiuni diferite de cele prevăzute în mod expres în caietul de sarcini, inclusiv a unor adjective calificative de tipul „fine, superiore, selezionato, scelto” (fină, superioară, selecționată, aleasă) sau similare. Nu este permisă folosirea termenilor laudativi.

4. Delimitarea concisă a ariei geografice

Aria geografică de cultivare a indicației geografice protejate „Limone di Siracusa” cuprinde comunele Augusta, Melilli, Siracusa, Avola, Noto, Rosolini, Floridia, Solarino, Sortino și Priolo Gargallo. Această arie geografică nu se întinde pe mai mult de 10 km de la malul Mării Ionice și nu depășește altitudinea de 210 metri deasupra nivelului mării, fiind delimitată la nord și, respectiv, la sud de văile cu expunere sudică ale torentului Porcaria și ale râului Tellaro.

5. Legătura cu aria geografică

„Limone di Siracusa” se caracterizează prin conținutul mare de suc, prin calibrul său, care variază de la mediu la mare, și prin calendarul de recoltare care se întinde pe durata întregului an. Aceste caracteristici se datorează condițiilor pedoclimatice ale teritoriului și soiurilor existente în aria de producție. „Limone di Siracusa” se cultivă de-a lungul zonei litoralului și în anumite zone interne limitate, cum ar fi văile cursurilor de apă care traversează provincia Siracusa. Analiza valorilor medii anuale ale temperaturilor înregistrate în câmpia de coastă a Siracuzei indică faptul că această regiune beneficiază de condiții de climă temperată din octombrie până în martie, respectiv aridă din aprilie până în septembrie. În întreaga regiune, terenurile prezintă un grad de fertilitate optim, sunt relativ profunde și bogate în elemente nutritive și substanțe organice.

Apa este factorul determinant pentru cultivarea lămâilor. În aria de producție a lămâilor „Limone di Siracusa”, rezervele de apă sunt garantate de marele bazin hidrologic subteran al platoului munților Iblei, care constituie cel mai important rezervor natural de apă al întregii Sicilii, precum și de cursurile de apă de suprafață. Prezența apei, atât în sol cât și sub formă de umiditate atmosferică, are un rol decisiv în determinarea calității fructelor „Limone di Siracusa”. Practic, absența stresului hidrologic și umiditatea atmosferică de valoare medie permit obținerea de fructe mai suculente, cu formă regulată, cu coaja fină și care pot fi culese 12 luni pe an.

Sicilia se mândrește cu o tradiție istorică în cultivarea citricelor, iar respectul pentru tradițiile seculare ale cultivării acestor fructe, transmis din generație în generație, se păstrează și astăzi în regiunea Siracuzei, dând naștere unei școli proprii de specialiști în cultivarea lămâilor „Limone di Siracusa”.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament (2)]

Actuala administrație a lansat procedura națională de opoziție, publicând propunerea de recunoaștere a IGP „Limone di Siracusa” în Monitorul Oficial al Republicii Italiene nr. 286 din 10 decembrie 2014.

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Prodotti DOP IGP” (în partea superioară dreaptă a ecranului), apoi pe „Prodotti DOP IGP STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.

(2) A se vedea nota de subsol 1.